ડિગ્રી એન્જિનિયરિંગની પ્રવેશ સમિતિએ ભરવાની થતી કુલ 55422 બેઠકો માટે વિદ્યાર્થીઓએ આપેલી ચોઇસના આધારે આજે પહેલા રાઉન્ડમાં કોલેજની ફાળવણી કરી દેવામાં આવી હતી. જેમાં 35222 વિદ્યાર્થીઓએ ચોઇસ આપી હતી. જે પૈકી 31934 વિદ્યાર્થીઓને કોલેજની ફાળવણી કરી દેવામાં આવતાં 23488 બેઠકો ખાલી પડી હતી. પ્રવેશ પ્રક્રિયામાં આ વર્ષે સૌથી વધુ ડિમાન્ડ કોમ્પ્યૂટર એન્જિનિયરિંગની રહી હતી. જેના કારણે કોમ્પ્યૂટર ઇજનેરીની 80 ટકા બેઠકો ભરાઇ ગઇ હતી. મેરિટમાં પ્રથમક્રમે આવેલા વિદ્યાર્થીએ એમ.એસ.યુનિવર્સિટીની મિકેનિકલ બ્રાન્ચમાં પ્રવેશ લીધો હતો. જયારે મેરિટમાં છેલ્લા ક્રમે આવેલા વિદ્યાર્થીઓ રાજકોટની મારવાડી ઇજનેરી કોલેજમાં વિદ્યુત ઇજનેરીમાં પ્રવેશ લીધો હતો. પહેલા રાઉન્ડમાં વિદ્યાર્થીઓે 1116045 જેટલી ચોઇસ આપી હતી. પહેલા રાઉન્ડમાં શૂન્ય બેઠકો ભરાઇ હોય તેવી એકપણ કોલેજ નથી. જયારે 10 ટકાથી ઓછી બેઠકો ભરાઇ હોય તેવી 24 કોલેજ છે.